Geplaas deur	Sophia Kapp Vrydag 01 November 2019
Dit is meisiespan en seunspan, met een s daar in die middel. Die reël wat jy hier toepas, is AWS 19.16 wat bepaal dat ŉ mens nie ŉ verbindings-s gebruik as die tweede deel van ŉ samestelling met ŉ s begin nie. Daarom skryf ons ook manskoene, meisieskool, damesandale.
Die skryfwyse van die ouderdomskategorie word in AWS 7.2 se voorbeelde geïllustreer. Die onder word afgekort o. en daar is ŉ spasie daarna. Dan die ouderdom, dan die A of B: o. 17A. Die o. is altyd ŉ kleinletter, tensy dit aan die begin van ŉ sin staan. Die solidus (skuinsstreep) in die plek van die punt is nie korrek nie, want dit beteken 'per' of 'of'.
Indien hierdie ouderdomskategorie in ŉ samestelling optree, is daar slegs ŉ koppelteken tussen die kategorie en die woord, nie tussen die afkorting en die ouderdom ook nie: o. 17A-span, o. 17-ligawenners.
Indien daar twee spanne genoem word en die weglaatteken ingespan word, werk dit soos by enige ander woord: meisies- en seunspan x o. 17A- en o. 18A-span.
Indien hierdie eerste in ŉ samestellende samestelling voorkom, is dit vas: eerstespanspeler.
'n Leerder wat goed in 'n eisteddfod presteer het, kry 'n A+-toekenning. Die woordverwerkingsprogram waarmee ek hierdie blog skep, laat dit nie toe nie, maar as joune kan, druk die plus in boskrif (superscript).
Lees 361 tye	Laaste modifikasie op Vrydag 01 November 2019 10:52
Meer in hierdie kategorie: « Is 'n skip dan nou 'n vroumens? Verkeerde voornaamwoorde vir regte dinge